Мин төшемдә күрдем Тукайны
Минем төшкә бүген Тукай керде:
“Нәни дустым, хәлең ничек? - диде.
Мәктәпләрдә укыйсызмы туган телне,
Сөясезме чын күңелдән туган илне?
      Ничек яши бүген минем халкым,
      Ил хаклыймы теле, милләт хакын?
      Туган телдә көйлисезме җыр-моңнарны?
      Татар моңы тарата бит сагышларны.
Иман нуры сүнмәдеме күңелегездә,
Әти-әни сүзен тотасызмы үзегездә?
Ничек яши бүген шагыйрь, мөгаллимнәр?
Алар сезгә безнең хакта бик күп сөйләр”.
      “Юк, юк, Тукай, онытмадык сезнең хакта,
        Милләтебез горур тора тел сагында.
        Сезнең иҗат үрнәк булды яшь буынга,
        “Туган тел”ең горур яңгырый һәр җыенда.
Күңелебездә яши шигырь-әкиятләрең,
Милләтебез өчен янып-көюләрең.
Иҗат юлың-маяк шигъри күгебезгә,
Исемең мәңге яшәр йөрәк түребездә!”
       Ишеттеме икән шагыйрь җавабымны,
       Чын күңелдән чыккан йөрәк авазымны.
       Күңелең тыныч булсын, бөек Тукай,
       Татар иле мәгърур атлар тугры юлдан.
Язлар алып киде безгә Тукай рухын,
Күңел сагына Тукай сүзен,Тукай җырын.
Сихри язның могҗизасы иңде:
Бүген минем төшкә ... Тукай керде.  
      















Милләтебез кояшы син, Тукай!

1. Язлар белән килә безгә Тукай рухы,
    Язлар янә алып кайта Тукай моңын,
    Күңелләрдә бөреләнә шигырь юлы,
    Язларга тиң, шагыйрь, синең гомер юлың.
2. Сабый чактан ишетеп үстек әкиятләрең,
    Әни сөте белән иңде “Бишек җыры”, “Туган тел”ең.
    Гыйбрәт бирде “Су анасы”, “Кәҗә белән сарык”,
    Былтыр аша сабак алды бит Шүрәлең!
3. Акбай белән өйрәндек без чыдамлыкка,
    Эш сөяргә, бирешмәскә ялкаулыкка.
   “Китап” аша нур сеңдердең күңелләргә,
     Милли моңың әле дә яши йөрәкләрдә.
4. Балачагың үткән синең ятимлектә,
    Сыналгансың төрле яктан яшьлегеңдә.
    Сынмагансың бу тормышта берничек тә
    Данлы исемең уелып калды гомерлеккә.
5. Күпме буын сине укып, илһам алган,
    Сиңа карап, шагыйрь, язучылар булган.
    Бар шагыйрьләр остазы син, бөек Тукай!
    Милләтебез кояшы син, тугры Тукай! 

